Grüß Gott (letterlik 'Begroet God' / 'God begroet jou') is 'n kenmerkende begroeting, of totsiens sê, in die Opperduitse taalgebied, veral in Switserland, Beiere, Franke, Swabe en Oostenryk. Hierdie begroeting is in die 19de eeu deur die Katolieke geestelikes gebesig en met al sy wisselvorme het dit die algemeenste manier van groet geword in Suid-Duitsland en Oostenryk. Grüß Gott is die verkorte weergawe van sowel (Es) Grüße dich Gott as sy meervoudvorm (Es) Grüße euch Gott ('mag God jou groet'). Die werkwoord grüßen het oorspronklik dieselfde betekenis as segnen (seën) gedra, hoewel dit vandag beteken 'om te groet'. Daarmee stem die oorspronklike begroeting ooreen met "Mag God jou seën". So 'n godsdienstige gebaar bestaan vandag slegs in enkele lande. So sal mens 'n eenvoudige "goeie dag" hoor in Pole (dzień dobry), Spanje (buenos días), en Portugal (bom dia), terwyl in Gaeliessprekende Ierland die gewilde begroeting Dia dhuit ('God met jou') is, soortgelyk aan die Engelse goodbye, 'n verkorting van God be with ye; vandag het goodbye so te sê sy godsdienstige waarde verloor.